## Odluka Ustavnog suda Republike Hrvatske broj U-I-200/96 od 12. lipnja 1996. godine

### NN 51/1996 (26.6.1996.), Odluka Ustavnog suda Republike Hrvatske broj U-I-200/96 od 12. lipnja 1996. godine

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu dopredsjednik Suda Zdravko
Bartovčak, te suci dr. Velimir Belajec, dr. Nikola Filipović, Ante Jelavić
Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac, Milan Vuković i Mladen Žuvela, povodom zahtjeva
Gradskog vijeća Grada Poreča za ocjenu suglasnosti zakona s Ustavom na
sjednici održanoj 12. lipnja 1996. godine, donio je

## **ODLUKU**

I. Odbija se zahtjev Gradskog vijeća Grada Poreča za ocjenu suglasnosti
odredbi članka 7. stavak 1. i 2. Zakona o područjima županija, gradova
i općina u Republici Hrvatskoj ("Narodne novine", broj 90/92, 2/93, 5/93,
58/93, 90/93, 10/94 i 69/95) s Ustavom.

II. Ova odluka objavit će se u "Narodnim novinama".

**Obrazloženje**

Gradsko vijeće Grada Poreča podnijelo je zahtjev za pokretanje postupka
ocjene suglasnosti odredbi članka 7. stavak 1. i 2. Zakona o područjima
županija, gradova i općina u Republici Hrvatskoj ("Narodne novine", broj
90/92, 2/93, 5/93, 58/93, 90/93, 10/94 i 69/95 - dalje: Zakon o područjima)
s odredbama članka 128. stavak 1. i 2. Ustava Republike Hrvatske.

Suština zahtjeva sastoji se u tvrdnji da Zakon o područjima, koji u
osporenim odredbama propisuje način utvrđivanja granica između jedinica
lokalne samouprave, ne propisuje dopunski kriterij za utvrđivanje granica
kojim bi se izbjeglo razbijanje cjeline katastarskih općina, naselja ili
mjesta koja ulaze u sastav općine odnosno grada. Poticaj za podnošenje
zahtjeva je neutvrđena granica Grada Poreča i općine Vrsar, koja bi prema
navodima zahtjeva ukoliko se granica postavi po kriterijima iz članka 7.
stavak 2. Zakona o područjima presijecala turističko naselje "Zelena laguna"
pa čak i pojedine izgrađene objekte u tom naselju.

Podnositelj zahtjeva smatra, da se osporenim odredbama narušavaju ustavne
pretpostavke lokalne samouprave koja se jamči građanima odredbama članka
128. Ustava.

Zahtjev nije osnovan.

Osporenim odredbama Zakona o područjima propisani su načini utvrđivanja
granica općina, odnosno gradova i to ili po granicama područja rubnih katastarskih
općina (stavak 1.) ili granicama područja rubnih naselja prikazanih u službenoj
evidenciji prostornih jedinica (stavak 2.).

Odredbama članka 128. Ustava jamči se građanima pravo na lokalnu samoupravu,
koja obuhvaća pravo odlučivanja o potrebama i interesima građana lokalnog
značenja posebice u uređenju prostora i urbanističkom planiranju, uređenju
naselja i stanovanja, o komunalnim djelatnostima, brizi za djecu, socijalnoj
skrbi, kulturi, tjelesnoj kulturi, športu i tehničkoj kulturi te zaštiti
i unapređenju prirodnog okoliša, s time da se o lokalnoj samoupravi donosi
zakon.

Odredbama članka 7. stavak 1. i 2. Zakona o područjima ne dovode se
u pitanje prava na lokalnu samoupravu iz članka 128. Ustava. Nema stoga
ni sumnje da bi osporene odredbe Zakona o područjima bile u nesuglasju
s odredbama članka 128. Ustava, tim prije što sporna granica između Grada
Poreča i općine Vrsar može biti utvrđena primjenom odredbi članka 8. Zakona
o područjima. Po odredbama toga članka u slučaju da granica područja rubnih
katastarskih općina, odnosno naselja, nisu jednoznačno prikazane u službenim
evidencijama prostornih jedinica, susjedne jedinice lokalne samouprave
dogovorno će uskladiti ove granice. Ako se dogovor ne postigne, granicu
će utvrditi Vlada Republike Hrvatske na prijedlog organa središnje državne
uprave nadležne za katastar zemljišta. Upravo takav postupak je inicirao
gradonačelnik Grada Poreča.

Zbog izloženog odlučeno je kao u točci I. izreke.

Odluka o objavi iz točke II. izreke temelji se na odredbi članka 20.
Ustavnog zakona o Ustavnom sudu Republike Hrvatske ("Narodne novine, broj
13/91).

Broj: U-I-200/1996

Zagreb, 12. lipnja 1996.

USTAVNI SUD REPUBLIKE HRVATSKE

Dopredsjednik

**Zdravko Bartovčak,** v. r.

Odluka, NN 51/1996-970